An Bóthar Buí
Tá an Bóthar Buí i gceartlár pharóiste an Chnoic díreach taobh thoir de shéipéal an Chnoic agus cúpla céad slat siar ón siopa áitiúil, Siopa an Phobail.  Is bóthar díreach fada é agus is beag teach atá air ó fhágann tú na tithe ag íochtar an bhóthair go dtagann tú go dtí an 3 theach atá ag cloigeann thuas an bhóthair i Leitir Fir. Tá sé ar cheann de na bóithre is faide sa gceantar.  Síneann sé 5 mhíle bóthair tríd An Cnoc, An Cnoc Theas, Seana Dhraighin agus Leitir Fir.
Tá stair dá chuid féin ag an mbóthar seo agus é ag síneadh suas ó Bhóthar an Rí.  Is le linn an Ghorta Mhóir a tógadh an bóthar agus bhí sé beartaithe ag an am go mbeadh sé ag ceangal Cois Fharraige le hUachtar Ard.  Stop an obair ar an mbóthar nuair a tháinig deireadh leis an nGorta Mór.  
Go deimhin, tá lorg an dearaidh fós le feiceáil agus é gearrtha amach as an sliabh i gceann thuas an bhóthair.  Tugadh an Bóthar Buí mar ainm ar an mbóthar seo mar gur min bhuí an íocaíocht a bhí ag na fir a bhí ag obair air.
Tá sé ráite gur tógadh an bóthar ón Spidéal go Maigh Cuilinn nuair a stopadh ag tógáil an bhóthair seo le go mbeadh ceangal cruthaithe idir Chois Fharraige agus an bóthar ó thuaidh atá ag dul ón gClochán go Gaillimh.
Is ar an mbóthar seo a tógadh ceann de na chéad fheirmeacha muilte gaoithe sa taobh seo tíre.  Tá an-tóir ag daoine ar an mbóthar mar áis siúlóide agus rothaíochta.  
[image: ]








Mol an Óige
Le linn na 1980aidí bhí Club Óige Lurgan i mbarr a réime. Ba iad óige an cheantair idir 12 bhliain agus 16 bliana ó Abhainn an Spidéil go dtí Abhainn Chromghlinne a bhíodh ag freastal air. Is cinnte go raibh an-tóir ag muintir Chois Fharraige an an gClub Óige agus timpeall 60-80 duine óg i gColáiste Lurgan gach Aoine. Beití agus Brian Ó Baoill chomh maith le Ruaidhrí Ó Tuairisg a bhíodh i bhfeighil an chlub. Thoghfaí coiste chuile bhliain agus cheapfaí na hoifigigh coiste.  Ba ghnách leo cruinniú míosúil a bheith acu i dteach mhuintir Uí Bhaoill ar an Teach Mór, cruinnithe a mhair uaireanta fada an chloig.  Thabharfaí deis do na daoine óga iad féin imeachtaí an chlub a stiúradh. B’fhada le chuile dhuine go mbíodh an club óige athoscailte tar éis briseadh an tsamhraidh.

Cuireadh béim ar imeachtaí spóirt ar nós sacar, leadóg boird, púl agus cluichí boird i gClub Óige Lurgan. Ba mhinic baill an chlub a bheith i mbun drámaíochta agus scoraíochta freisin le linn na bliana. Bhí páirt an-ghníomhach ag an gclub in imeachtaí an phobail chomh maith. Thug siad faoi thionscnaimh ar nós glanadh na reilige agus taifeadadh físeáin ar phearsana áitiúla an phobail. 

Bhí clubanna óige fairsing i gceantar Chonamara ag an am. Bhíodh club óige sa Spidéal, ar an Tulach, sa gCeathrú Rua, i Leitir Móir, i gCamas, i Ros Muc, i gCarna agus i gCorr na Móna. Bhíodh ionadaíocht ag na clubanna seo i gComhchoiste Clubanna Chonamara. D’eagródh chuile chlub comórtas ar leith i rith na bliana agus d’fhreastalódh na clubanna eile ar na comórtais sin. Is iad Club Óige Lurgan a d’eagródh comórtas leadóige boird mar aon le comórtas fichille agus táiplise. Thagadh clubanna eile Chonamara le chéile i gColáiste Lurgan don ócáid seo. Chríochnófaí chuile cheann de na hoícheanta comórtais le dioscó mór. 

Bhí ballraíocht ag Club Óige Lurgan in Ógras, óg-eagraíocht náisiúnta de chuid Chonradh na Gaeilge. Ghlac an club páirt gníomhach in imeachtaí Ógras a bhíodh ar siúl ar fud na tíre. Ba iad cluichí Tailtin Ógras buaicphointe na bliana ina mbíodh clubanna ó fud fad na hÉireann ag glacadh páirte agus bhíodh réimse leathan cluichí ar siúl ann. Is iomaí turas thar lear a rinne an club le linn na mblianta seo freisin.  Bhí nasc speisialta cruthaithe acu le hóige na Breataine Bige.

Bhain Club Óige Lurgan clú agus cáil amach sna 1980aidí agus thug siad deis d’óige an cheantair a bheith gníomhach ina bpobal féin chomh maith le spóirt agus spraoi a bheith acu i dteannta a chéile. Thug Club Óige Lurgan brí don seanfhocal aitheanta “Mol an óige agus tiocfaidh sí”.








An Chathair agus Coill Rua
In 2016, bhí 46 teach cónaithe sa gCathair.  Trí theach ceann slinne a bhí ar an mbaile in 1908 agus ba tithe ceann tuí an chuid eile.  In 1950, chosnaigh teach ochtú punt le tógáil.
Bhí céarta mhór díreach taobh thoir den teach ósta Tí Chualáin agus tugtar Ardán na Ceárta ar an ard sin ó shin.
Nuair a bhí Séipeál Naomh Ainnín, an Cnoc á thógáil úsáidíodh go leor clocha a tháinig ó bhaile na Cathrach.  Le linn Bord na gCeantar Cúng bhíodh mná, chomh maith le fir ag bailiú clocha le cliabh nó le ciseog.  Bhíodh mná a bhíodh ag iompar clainne fiú amháin ag iompar clocha le naprún.  Bhí na clocha dá gcur isteach sa mbóthar.  6 pinginí sa lá an íocaíocht a bhí do bhean, 10 bpingin an íocaíocht a bhí d’fhear agus 2 scilling (24 phingin) do charraeir (fear le carr agus capall).
Théadh daoine as an mbaile go hUachtar Ard mar spailpíní blianta fada ó shin (suas go dtí 1935 nó mar sin).  B’fhédir gur oibrigh siad ar ráillí traenach idir Ghaillimh agus an Clochlán chomh maith.
Dhéanadh muintir an cheantair oilithreacht go Máiméan go bliaintiúil.  D’fhágadh siad le linn an mheán oíche agus bhíodh Máiméan bainte amach acu faoi mhaidin.  Amach ar bhóthar an chnocáin taobh thoir den Teach Dóite a thagadh siad.
Bhí scoil taobh thiar den teach ósta Tí Chualáin fadó.  Bhí sclátaí agus cailc dá úsáid ag na daltaí i gcomhair scríbhneoireachta.  Bhí Laidin ar cheann de na hábhair a múineadh sa scoil.  Bhí scoil eile i lár an bhaile ag aintín sheanmháthair Phádraic Tom Bán agus bhí ochtar scoláirí ag freastal ar an scoil sin.  Cró do chearca a bhí ann le linn do Phádraic a bheith ag fás aníos.
















Iontas agus brón an chladaigh
Tá Dumhach na Leanbh nó Reilig na Leanbh suite ar chladach bhaile an Tí Mhóir thart ar 500 méadar siar ón áit a bhfuil Leac na Mine. 
Is naíonáin a rugadh agus a bhásaigh sular baisteadh iad is mó atá curtha i nDumhach na Leanbh (cé go bhfuil daoine bochta agus daoine a cailleadh ón bhfiú mór curtha ann freisin). 
Is áit í seo nach bhfuil coiscrithe agus a bhí leagtha amach do na páistí mar gheall nach raibh cead de réir rialacha na hEaglaise, duine ar bith nach raibh baiste a chur i dtalamh a bhí beannaithe. Tugadh Dumhach na Leanbh ar an reilig mar gheall gur dumhach gaineamh atá ann agus ba linbh den chuid is mó a cuireadh sa reilig seo.
Tá tobar beannaithe thart ar 20 slat síos ón reilig ar a dtugtar ‘Tobar Rí na hAoine’. Ní bhíonn an tobar seo ach le feiceáil nuair a bhíonn lag-trá ann.  Bhí ardmheas ag muintir an bhaile ar an tobar seo. Deirtear go ndeachaigh bean amháin ann lena mac óg a raibh a shláinte go dona. Nuair a bhí an turas déanta aici, choisric sí an buachaill le huisce an tobair agus ansin thosaigh an t-uisce sa tobar ag fiuchadh. Cheap an mháthair gur comhartha a bhí ann ó Dhia. D’fhág sí an tobar ina dhiaidh sin ag rá lena mac, “Tar uait abhaile a mhaicín agus toil Dé go ndéantar”. 





















An Saol mar a bhí
An fharraige
Bhí saol mhuintir Chois Fharraige fadó an-difriúil ón saol atá againn sa lá atá inniu ann.  Bhí an fharraige lárnach i ngach gné den saol laethúil mar gurbh í an phíomhfhoinse oibre agus beatha í a bhíodh ag formhór na dteaghlaigh.  B’í an iascaireacht an tslí bheatha ba choitianta i measc teaghlaigh agus d’imíodh fir amach ar an bhfarraige go moch ar maidin, go minic roimh éirí na gréine.  Bhain siad úsáid as currachaí agus trealamh simplí cosúil le líonta agus línte iascaireachta agus b’éigean dóibh a bheith an-chúramach de bharr fiántas na farraige go minic.
Bhíodh ról tábhachtach ag na mná freisin agus iad ag deisiú agus ag déanamh na líonta iascaireachta.  Chomh maith leis sin, is iad na mná a bhíodh ag cur salainn ar an iasc chun é a thriomú amach agus a chaomhnú. Ó aois óg bhíodh na gasúir ag cabhrú ar an gcladach nuair a thagadh na báid i dtír.

Comhar na gcomharsan 
Bhí an pobal thar a bheith tábhachtach sa gceantar fadó.  Cé go raibh an saol crua agus lán le dúshláin, bhí caidreamh láidir pobail ann.  Bhí meas ag daoine ar a chéile agus bhain siad taitneamh as an saol simplí.  D’fhoghlaim siad le brath ar a chéile agus bhí dlúthchaidreamh idir na comharsana agus chabhraigh siad lena chéile in am an ghátair.
Bhí aithne ag gasúir an bhaile ar a chéile.  Bhíodh siad ag spraoi amuigh faoin aer - ag imirt cluichí le píosaí adhmaid, ag dul i bhfolach nó ag rith tríd na garrantaí le chéile nó go mbíodh sé ródhorcha le tada a fheicéail.  
Cé nach raibh mórán acu roinn siad gach a raibh acu agus thug siad aire dá chéile.  Ní raibh aon bhuíochas ag teastáil mar ba thábhachtaí cineáltas agus aire ná airgead agus maoin.  
Tá luas an tsaoil athraithe go mór i saol an lae inniu.  Bíonn daoine gnóthach i gcónaí agus tá níos lú ama acu dá chéile.  Tá an saol níos éasca agus níos áisiúla ag an teicneolaíocht ach tá an chaoi a ndéanann daoine cumarsáid athraithe freisin.  Cé go bhfuil níos mó compord againn anois, níl an aithne agus ceangal pobail ann mar a bhí. 

Scolaíocht
Ní raibh cúrsaí scolaíochta tábhachtach do dhaoine sa sean-am. Ba tábhachtaí i bhfad an obair tí ná an scoil.  De bharr nach raibh carranna ag daoine bhíodh ar na gasúir dul chuig an scoil de shiúl na gcos.    
Bhíodh na gasúir ar fad ina suí in aon seomra amháin agus áit tine ar chúl an tseomra.  Thugadh siad buidéal tae leo ar scoil agus d’fhágadh siad cois na tine é le go dtéadh sé suas don lón.  
Bhíodh bata adhmaid ag na múinteoirí ar fad le smacht a choinneáil ar na gasúir nach mbíodh ag tabhairt airde agus is iomaí sin duine a fuair buille.  Bhíodh cead ag na gasúir a gcuid éadaí agus a gcuid bróga féin a chaitheamh ar scoil.  Ní raibh bróga fairsing ag an am. Bhíodh na bróga róthrom le caitheamh ar feadh an lae agus mar sin bhaineadh na páistí dóibh iad nuair a shroicheadh siad an scoil.  Bhí an scoil bunúsach go maith.  Múineadh dóibh le léamh, scríobh agus le labhairt.  Ní raibh aon mheánscoil ann go dtí 1967 nuair a tháinig an saoroideachas chun cinn. 
[bookmark: _GoBack]
image1.png




